Diari Oficial de la Generalitat Valenciana


Sumari del DOGV 4306, del 02-08-2002 (2002/8653)

DECRET 129/2002, de 30 de juliol, del Govern Valencià, pel qual s'aprova el Reglament electoral per a la constitució del claustre constituent de la Universitat Miguel Hernández d'Elx i es dicten normes per a la constitució del Consell de Govern Provisional.
-----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/07/30/129/dof/vci/html**

### Dades del document

Número de DOGV
:   4306

Data del DOGV
:   02-08-2002

Secció del DOGV
:   I. DISPOSICIONS GENERALS

Número del document
:   2002/8653


Data del document
:   30-07-2002

Organisme emissor
:   Conselleria de Cultura i Educació

Tipus de document
:   Decret

Anàlisi jurídica

 Descriptors 

:   * Universitat Miguel Hernández
    * reglament intern
    * eleccions
    * universitat

DECRET 129/2002, de 30 de juliol, del Govern Valencià, pel qual s'aprova el Reglament electoral per a la constitució del claustre constituent de la Universitat Miguel Hernández d'Elx i es dicten normes per a la constitució del Consell de Govern Provisional. [2002/X8653]
  
La Llei 2/1996, de 27 de desembre, de la Generalitat Valenciana, de creació de la Universitat Miguel Hernández d'Elx, va establir, en la disposició transitòria tercera, que transcorreguts cinc anys des de la seua entrada en vigor hauria de procedir-se a l'elecció del claustre universitari constituent de la universitat.
  
Transcorreguts els cinc anys establits en la disposició abans mencionada, i d'acord amb el que disposa la disposició transitòria quarta de la Normativa Singular Reguladora de l'Activitat de la Universitat Miguel Hernández d'Elx, aprovada pel Decret 137/1997, d'1 d'abril, el Govern Valencià, a proposta de la Conselleria de Cultura i Educació, ha d'aprovar les normes relatives al procés electoral i constitució del claustre universitari constituent, escoltada la Comissió Gestora.
  
D'acord amb el que establix l'article 5 de la Llei 2/1996, de 27 de desembre, de la Generalitat Valenciana, de creació de la Universitat Miguel Hernández d'Elx en relació amb la disposició transitòria segona i amb l'article 15 de la Llei Orgànica 6/2001, de 21 de desembre, d'Universitats, és procedent així mateix regular la constitució del Consell de Govern Provisional de la Universitat Miguel Hernández d'Elx, a fi que establisca el procediment d'elecció del rector.
  
Per tot això, oïda la Comissió Gestora de la Universitat Miguel Hernández d'Elx, a proposta del conseller de Cultura i Educació, conforme amb el Consell Jurídic Consultiu, i després de la deliberació del Govern Valencià, en la reunió del dia 30 de juliol de 2002,
  
DECRETE
  
Article 1. Reglament electoral
  
Aprovar el reglament electoral per a la constitució del claustre constituent de la Universitat Miguel Hernández d'Elx, que s'acompanya com a annex a este decret.
  
Article 2. Consell de Govern Provisional
  
1. En el termini de 15 dies des de la constitució del claustre constituent de la Universitat Miguel Hernández d'Elx, es constituirà un Consell de Govern Provisional, compost pel rector, que el presidirà, el gerent i el secretari general de la universitat; per 20 membres de la comunitat universitària, dels quals 6 membres seran designats pel rector-president; 8 membres seran designats pel claustre constituent reflectint la composició dels distints sectors, pel procediment que este establisca; i 6 membres seran elegits entre i pels degans de facultat, directors d'escola, directors de departament i directors d'instituts universitaris. A més seran membres del Consell de Govern Provisional 3 membres del Consell Econòmic elegits pel ple d'este entre els membres no pertanyents a la comunitat universitària.
  
2. El Consell de Govern Provisional de la Universitat Miguel Hernández d'Elx establirà, en el termini d'un mes des de la seua constitució, el procediment per a l'elecció del rector de conformitat amb les previsions de l'article 20 de la Llei Orgànica 6/2001, de 21 de desembre, d'Universitats, i les eleccions a rector se celebraran en el termini màxim de quatre mesos des de la constitució del Consell de Govern Provisional.
  
3. El Consell de Govern Provisional exercirà les altres funcions previstes en la Llei Orgànica 6/2001, de 21 de desembre, d'Universitats, per al Consell de Govern i aquelles altres que la Normativa Singular Reguladora de l'Activitat de la Universitat Miguel Hernández d'Elx atribuïx a la Comissió Gestora, la qual quedarà dissolta en el moment en què es constituïsca el Consell de Govern Provisional.
  
DISPOSICIÓ FINAL
  
Este decret entrarà en vigor el dia de la seua publicació en el Diari Oficial de la Generalitat Valenciana.
  
València, 30 de juliol de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller de Cultura i Educació,
  
MANUEL TARANCÓN FANDOS
  
ANNEX
  
Reglament electoral per a la constitució del claustre constituent de la Universitat Miguel Hernández d'Elx.
  
TÍTOL PRELIMINAR
  
Article 1. Objecte i àmbit d'aplicació
  
El present reglament té per objecte regular el procediment electoral per a la constitució del claustre constituent de la Universitat Miguel Hernández d'Elx, de conformitat amb el que disposen la disposició transitòria tercera de la Llei 2/1996, de 27 de desembre, de la Generalitat Valenciana, de creació de la Universitat Miguel Hernández d'Elx, i la disposició transitòria quarta de la Normativa Singular Reguladora de l'Activitat de la Universitat Miguel Hernández d'Elx, en relació amb l'article 16 de la Llei Orgànica 6/2001, de 21 de desembre, d'Universitats.
  
Article 2. Composició del claustre
  
1. El claustre constituent de la Universitat Miguel Hernández d'Elx estarà compost per 111 membres claustrals, inclosos els membres nats, tots ells amb veu i vot.
  
2. Seran membres nats del Claustre:
  
a) El rector, que el presidirà, i exercirà en cas d'empat en les votacions el vot de qualitat.
  
b) El gerent.
  
c) El secretari general de la Universitat, que serà secretari del claustre constituent.
  
3. En el claustre constituent estaran representats els diferents estaments que componen la comunitat universitària, elegits per i entre els seus membres per mitjà de sufragi universal, lliure, igual, directe i secret, d'acord amb la següent distribució de llocs claustrals electes:
  
a) 79 claustrals correspondran al grup estamental constituït pel conjunt del personal docent i investigador que preste servicis en la Universitat Miguel Hernández d'Elx, en totes les seues categories i situacions, tant vinculat a ella com a altres universitats, qualsevol que siga el seu règim de dedicació, amb l'única excepció dels associats a temps parcial, inclosos els associats metges. D'estos claustrals, 56 correspondran als funcionaris doctors, de carrera, dels cossos docents universitaris, i els altres 23 als restants membres del personal docent i investigador descrit en este apartat, constituint-se estos dos grups com a grups claustrals diferenciats.
  
b) 1 claustral correspondrà als professors associats a temps parcial, inclosos els associats metges, vinculats amb la universitat Miguel Hernández d'Elx.
  
c) 18 claustrals correspondran als estudiants oficialment matriculats en primer o segon cicle en ensenyances oficials que impartisca la Universitat Miguel Hernández d'Elx, conduents a l'obtenció dels títols de Diplomat, Enginyer Tècnic, Llicenciat o Enginyer.
  
d) 1 claustral als estudiants oficialment matriculats en programes de doctorat que impartisca la Universitat Miguel Hernández d'Elx i els becaris de Formació del Personal Investigador i de Formació de Professorat Universitari.
  
e) 9 claustrals correspondran al personal d'administració i servicis de la Universitat Miguel Hernández d'Elx o d'altres administracions en comissió de servicis, siguen funcionaris de carrera, interins, laborals fixos o laborals temporals.
  
TÍTOL I
  
Dret de sufragi
  
Article 3. Sufragi actiu i passiu
  
Són membres electors i elegibles del claustre constituent els integrants de la comunitat universitària de la Universitat Miguel Hernández d'Elx, que apareguen inscrits en el cens electoral corresponent a cada un dels grups claustrals establits en l'article 2.3.
  
TÍTOL II
  
De l'administració electoral
  
Article 4. Reclamacions i recursos
  
1. Els actes i resolucions dictades en matèria electoral pel rector, la Comissió Gestora o la Junta Electoral, esgoten la via administrativa, i contra ells es podran interposar els recursos administratius o davant de l'orde jurisdiccional procedents, d'acord amb el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Contra els actes i resolucions dictades en matèria electoral per la resta d'òrgans de govern de la universitat, podrà interposar-se reclamació davant de la Junta Electoral, en el termini de deu dies, qui les resoldrà en igual termini. Contra la resolució de les reclamacions es podran interposar els recursos assenyalats en l'apartat anterior.
  
Article 5. La Junta Electoral
  
1. La Junta Electoral de la Universitat Miguel Hernández d'Elx, que tindrà la seu en el campus d'Elx, serà la responsable de l'organització, desenrotllament i realització del procés electoral del claustre constituent, garantint, en els termes del present reglament, la seua transparència i imparcialitat i el principi d'igualtat en l'accés a la condició de membre del claustre constituent.
  
2. La Junta Electoral està composta per:
  
a) President: correspondrà a un membre del personal docent i investigador que estiga en possessió del títol de doctor i estiga vinculat amb la Universitat Miguel Hernández d'Elx com a funcionari dels cossos docents universitaris, en actiu, en comissió de servicis o en servicis especials, qualsevol que siga el seu règim de dedicació.
  
b) Vocals:
  
- Un membre de la resta de personal docent i investigador que no tinga la categoria de professor associat a temps parcial, entre els que presten els seus servicis en la universitat.
  
- Un membre del personal d'administració i servicis entre els que presten els seus servicis en la universitat.
  
- Un estudiant oficialment matriculat en la Universitat Miguel Hernández d'Elx en primer o segon cicle.
  
c) El secretari de la Junta Electoral serà el secretari general de la Universitat. Participa amb veu i vot en les seues deliberacions i custodia la documentació corresponent a la Junta Electoral.
  
3. El president i els vocals de la Junta Electoral seran seleccionats per sorteig entre els membres del corresponent grup claustral i nomenats pel rector-president. El sorteig, que serà públic, serà realitzat pel secretari general de la Universitat i anunciat amb 72 hores d'antelació, amb indicació del dia, hora i lloc de celebració. Es designaran també per sorteig, en el mateix acte, tres suplents per al president i per a cada un dels vocals conforme als mateixos criteris. Excepte el secretari general, la condició de membre de la Junta Electoral és incompatible amb la condició d'òrgan unipersonal de govern de la universitat.
  
4. La Junta Electoral haurà de constituir-se en el termini que establisca la resolució de convocatòria de les eleccions a claustre constituent.
  
5. Perquè qualsevol sessió de la Junta Electoral se celebre vàlidament és indispensable que concórreguen almenys el president, el secretari i un vocal o els que legalment els substituïsquen. Els acords s'adoptaran per majoria simple, tenint el president en cas d'empat el vot de qualitat.
  
6. Cap membre de la Junta Electoral podrà ser candidat, interventor o membre de les meses electorals. Així mateix, la condició de membre de la Junta Electoral és incompatible amb la difusió de propaganda electoral o qualsevol altra activitat conduent a la captació de vot per a qualsevol candidatura. En el cas que algun dels membres de la Junta Electoral es presente com a candidat, així com en el cas de renúncia, notificada fefaentment al president, cessament de la seua condició, canvi de destí, o qualsevol altra causa que determine impediment, prohibició o incompatibilitat per a formar part de la Junta Electoral, es procedirà a la substitució dels membres afectats pel suplent corresponent per orde d'insaculació.
  
7. La Comissió Gestora de la Universitat Miguel Hernández d'Elx posarà a disposició de la Junta Electoral els mitjans personals i materials necessaris per a l'exercici de les seues funcions. Tots els òrgans i càrrecs acadèmics de la universitat, en l'àmbit de les seues respectives competències, tenen el deure de col·laborar amb la Junta Electoral per al correcte acompliment de les seues funcions.
  
Article 6. Funcions de la Junta Electoral
  
1. Correspon a la Junta Electoral de la Universitat Miguel Hernández d'Elx:
  
a) Resoldre les consultes que li eleven els òrgans de govern de la universitat.
  
b) Resoldre les queixes, reclamacions i recursos que se li dirigisquen d'acord amb el present reglament.
  
c) Proposar al rector l'exercici de la funció disciplinària sobre totes les persones que intervinguen amb caràcter oficial en les operacions electorals.
  
d) Corregir les infraccions que es produïsquen en el procés electoral, sempre que no estiguen reservades a altres òrgans de la Universitat.
  
e) Atorgar equitativament les subvencions parcials a les candidatures i candidats a claustre constituent i garantir la utilització igualitària de mitjans de difusió propis de la universitat i de l'ús dels locals.
  
f) Adoptar els acords necessaris per al correcte desenrotllament del procés electoral, dictant les normes necessàries en allò que no preveu el present reglament.
  
g) Les altres funcions que li encomane el present reglament.
  
2. La Junta Electoral haurà de procedir a publicar en els taulers d'anuncis dels centres i dependències de la universitat les seues resolucions i el contingut de les consultes evacuades, per orde del president, quan així s'establisca en el present reglament o quan el seu caràcter general ho requerisca.
  
Article 7. Cens electoral
  
1. Pel secretari general de la Universitat s'elaborarà el cens electoral provisional de la Universitat Miguel Hernández d'Elx per a cada un dels grups claustrals establits en l'article 2.3 i distribuïts en les circumscripcions que s'establixen en l'article 8. El cens serà confeccionat en el termini de tres dies a partir de la publicació de la convocatòria d'eleccions i exposat al públic en els taulers d'anuncis dels centres i dependències de la universitat. En el termini dels tres dies següents a la publicació del cens electoral provisional els membres de la comunitat universitària afectats podran reclamar la seua inclusió, exclusió o rectificació de dades. Les reclamacions seran resoltes per la Junta Electoral dins dels tres dies posteriors a la seua constitució.
  
2. Dins dels cinc dies següents a la seua constitució, la Junta Electoral elevarà el cens electoral provisional, amb les rectificacions admeses, a cens electoral definitiu, i l'exposarà públicament. En el cens s'establirà la relació de meses electorals, d'acord amb el que disposa l'article 18 d'este reglament, es distribuiran els electors entre les diferents meses, de manera que als electors la circumscripció dels quals siga el Departament o la Facultat o Escola els corresponga votar en les meses constituïdes en el campus on s'ubiquen les seues dependències centrals. Als electors la circumscripció dels quals siga única, els serà atribuïda la mesa o meses en funció de criteris de proximitat i nombre. Tot això serà exposat públicament en els taulers d'anuncis dels centres i dependències de la universitat.
  
Article 8. Circumscripcions electorals
  
En l'elecció del claustre constituent de la Universitat Miguel Hernández d'Elx, les circumscripcions electorals seran les següents:
  
a) Per al personal docent i investigador assenyalat en l'apartat a) de l'article 2.3, la circumscripció electoral serà el Departament Universitari a què estiguen adscrits. Els membres del personal docent i investigador que no estiguen adscrits a un Departament Universitari, s'adscriuran a aquell que siga més afí en funció de l'àrea de coneixement a què pertanguen, prèvia audiència a l'interessat.
  
b) Per als estudiants oficialment matriculats en primer o segon cicle en ensenyances oficials que impartisca la Universitat Miguel Hernández d'Elx conduents a l'obtenció dels títols de diplomat, enginyer tècnic, llicenciat o enginyer, la circumscripció electoral serà la Facultat o Escola en què es troben matriculats. En el cas que un estudiant estiga matriculat en més d'un centre la seua circumscripció electoral serà la corresponent al centre amb menor nombre d'electors del grup claustral.
  
c) Per a la resta de grups claustrals establits en l'article 2.3, la circumscripció electoral serà única per a cada un d'ells.
  
Article 9. Distribució de llocs claustrals
  
1. La Junta Electoral, en el termini de cinc dies des de la proclamació del cens definitiu, assignarà a cada una de les circumscripcions establides en l'article anterior els llocs de claustrals que corresponen als respectius grups claustrals, en la forma següent:
  
a) L'assignació dels 79 llocs claustrals corresponents al grup estamental assenyalat en l'apartat a) de l'article anterior, s'efectuarà atribuint els llocs claustrals proporcionalment al nombre total d'electors d'eixe grup estamental en cada un dels 18 departaments de la universitat. A l'efecte es dividirà el nombre total de personal docent i investigador de cada Departament, exclosos els professors associats a temps parcial, pel total d'este personal en el conjunt de la universitat; es multiplicarà el quocient per 79, arredonint-se el producte obtingut per a cada Departament a l'enter més pròxim, és a dir, a l'anterior quan la fracció decimal siga igual o menor de 0,50 i al superior quan siga major de 0,50. Si del resultat de l'operació la suma de membres claustrals assignats a tots els Departaments és inferior a 79 s'incrementarà en un lloc claustral el Departament anteriorment arredonit al nombre enter inferior, que tinga major fracció decimal, repetint l'operació en els Departaments necessaris per a arribar a 79. En el cas que la suma de representants és major de 79 es procedirà en el sentit invers a l'anteriorment indicat. Els possibles empats es resoldran per sorteig.
  
Una vegada obtinguts els llocs claustrals corresponents a cada Departament, s'assignaran els llocs a cada un dels dos grups claustrals establits en l'apartat a) de l'article 2.3, de forma proporcional al nombre de llocs claustrals de cada un dels Departaments, de tal forma que al grup claustral dels funcionaris de carrera doctors pertanyents als Cossos Docents Universitaris li corresponguen 56 dels 79 llocs claustrals assignats proporcionalment als Departaments. A l'efecte es dividirà el nombre total de llocs claustrals assignats proporcionalment a cada Departament per 79; es multiplicarà el quocient per 56, arredonint-se el producte obtingut a l'enter més pròxim, és a dir, a l'anterior quan la fracció decimal siga igual o menor de 0,50 i al superior quan siga major de 0,50. Si del resultat de l'operació la suma de membres claustrals corresponents als funcionaris de carrera doctors dels cossos docents universitaris assignats a tots els Departaments és inferior a 56 s'incrementarà en un lloc claustral el Departament anteriorment arredonit al nombre enter inferior que tinga major fracció decimal, repetint l'operació en els Departaments necessaris per a arribar a 56. En el cas que la suma de representants és major de 56 es procedirà en el sentit invers a l'anteriorment indicat. Els possibles empats es resoldran a favor del Departament amb nombre més gran de membres d'este grup claustral, i per sorteig en cas de persistir la igualtat.
  
La diferència entre el nombre total de claustrals assignats a cada un dels Departaments i el nombre de claustrals corresponents als funcionaris doctors serà el nombre de llocs claustrals corresponents a la resta del professorat del Departament. En tot cas la distribució dels llocs claustrals per a cada Departament haurà d'assegurar un mínim d'un lloc claustral per a cada un dels dos grups claustrals de cada Departament, sempre que existisquen electors censats en estos.
  
b) L'assignació dels 18 llocs claustrals corresponent al grup claustral assenyalat en l'apartat b) de l'article 6, s'efectuarà atribuint els llocs proporcionalment al nombre d'electors d'eixe grup claustral en cada Facultat o Escola. A l'efecte es dividirà el nombre total d'electors d'eixe grup claustral en cada Facultat o Escola pel total d'estos en el conjunt de la universitat; es multiplicarà el quocient per 18, arredonint-se el producte obtingut per a cada Facultat o Escola a l'enter més pròxim, és a dir, a l'anterior quan la fracció decimal siga igual o menor de 0,50 i al superior quan siga major de 0,50. Si del resultat de l'operació la suma de membres claustrals assignats a totes les Facultats o Escoles és inferior a 18 s'incrementarà en un lloc claustral la Facultat o Escola anteriorment arredonida al nombre enter inferior que tinga major fracció decimal, repetint l'operació en les Facultats o Escoles necessàries per a arribar a 18. En el cas que la suma de representants és major de 18 es procedirà en el sentit invers a l'anteriorment indicat. En tot cas, la distribució dels llocs claustrals entre Facultats o Escoles haurà d'assegurar un mínim d'un lloc claustral per a cada una d'elles.
  
2. El resultat de l'assignació dels llocs claustrals per circumscripció i grup claustral es farà pública, per la Junta Electoral, en els taulers d'anuncis dels centres i dependències de la universitat, així com en els seus mitjans de difusió, amb indicació dels recursos procedents, termini d'interposició i de resolució.
  
TÍTOL III
  
Procediment electoral
  
Article 10. Convocatòria d'eleccions
  
1. La convocatòria d'eleccions a claustre constituent de la Universitat Miguel Hernández d'Elx es realitzarà per mitjà de resolució del rector-president, escoltada la Comissió Gestora, i haurà d'efectuar-se en el termini màxim de seixanta dies següents a l'entrada en vigor del present reglament.
  
2. La resolució de convocatòria especificarà:
  
a) El dia de constitució de la Junta Electoral de la Universitat, que haurà d'efectuar-se en el termini de 10 dies des de la convocatòria.
  
b) El dia de la votació, que haurà de celebrar-se en un termini no inferior a 50 dies ni superior a 60, comptats des de la convocatòria.
  
c) La fixació del temps de duració de la campanya electoral.
  
d) El lloc, dia i hora de constitució del claustre constituent, dins del termini màxim de 10 dies, a comptar des de la celebració de les eleccions.
  
3. La resolució de convocatòria d'eleccions es publicarà en els taulers d'anuncis de tots els centres i dependències de la Universitat Miguel Hernández d'Elx i en els seus mitjans de difusió.
  
4. Tots els terminis establits en este Reglament es computaran per dies hàbils, si un termini conclou en dia inhàbil, es prorrogarà al primer dia hàbil següent.
  
TÍTOL IV
  
Presentació i proclamació de candidats
  
Article 11. Candidatures
  
1. La Junta Electoral és la competent en les matèries relacionades amb la presentació i proclamació de les candidatures, així com per a l'escrutini dels resultats. Les candidatures es presentaran per circumscripció electoral per a cada un dels grups claustrals de la comunitat universitària assenyalats en l'article 2.3.
  
2. Les candidatures podran contindre un nombre de candidats com a màxim igual al nombre de llocs a cobrir pel grup claustral que es presente en la circumscripció que corresponga.
  
3. En el cas que un membre de la comunitat universitària pertanga a diversos grups claustrals només podrà ser candidat i elector per un d'ells, censant-lo en primera opció com a personal d'administració i servicis, després com a personal docent i investigador i finalment com a estudiant. En els casos en què un candidat acceptara expressament figurar en més d'una llista, la Junta Electoral el proclamarà exclusivament en la primera de les candidatures en què figure, per orde de registre d'entrada de l'escrit de presentació de candidatures.
  
Article 12. Presentació
  
1. Les llistes de candidats es presentaran davant de la Junta Electoral entre el vinté i el trenté dia des de la publicació de la convocatòria.
  
2. En l'escrit es farà constar:
  
a) Circumscripció electoral i grup claustral pel qual es presenta, dades personals del representant de la candidatura, i potestativament, denominació, sigles i símbol d'identificació que no induïsquen a confusió amb els utilitzats per altres candidatures i que no podran ser modificats durant el procés electoral.
  
b) Nom i cognoms de tots els candidats, grup claustral a què pertanyen, així com l'orde de col·locació dins de cada llista.
  
3. A l'escrit de presentació ha d'acompanyar-se document acreditatiu de l'acceptació de candidatura subscrit per cada candidat, així com declaració que només forma part d'una candidatura dins de tota la universitat per a les eleccions a claustre constituent i que reunix els altres requisits d'elegibilitat. La declaració anirà acompanyada de fotocòpia de carnet d'identitat o del passaport o del carnet expedit per la universitat.
  
Article 13. Publicació
  
1. Les candidatures presentades en totes les circumscripcions es publicaran en els taulers d'anuncis dels centres i dependències universitàries i en els mitjans de difusió de la universitat, el trenté dia posterior a la convocatòria de les eleccions.
  
2. Dos dies després, la Junta Electoral comunicarà als representants de les candidatures les irregularitats apreciades en elles d'ofici o per mitjà de denúncia d'altres representants. El termini d'esmena d'irregularitats serà de 48 hores.
  
Article 14. Proclamació de candidats
  
La Junta Electoral de la Universitat Miguel Hernández d'Elx procedirà a la proclamació i publicació de candidats l'endemà de la finalització del termini d'esmena d'irregularitats; les llistes proclamades hauran de ser publicades en els taulers d'anuncis dels centres i dependències universitàries, i discorrerà a partir de la dita publicació el termini per a la interposició dels recursos previstos en la legislació general.
  
TÍTOL V
  
Campanya electoral i règim de les votacions
  
Article 15. Campanya electoral
  
1. La campanya electoral, entesa com el conjunt d'activitats lícites portades a terme pels candidats encaminades a la captació del vot, tindrà una duració d'entre set i deu dies i haurà d'acabar a les zero hores del dia immediat anterior a la votació.
  
2. Al llarg de tot el procés electoral la Comissió Gestora de la Universitat Miguel Hernández d'Elx podrà realitzar una campanya de caràcter institucional destinada a informar i incentivar el vot dels electors, sense influir en absolut en la seua orientació.
  
Article 16. Despeses electorals
  
La Junta Electoral de la Universitat Miguel Hernández d'Elx disposarà d'un pressupost, que gestionarà autònomament i justificarà davant el rector-president, per a atorgar equitativament subvencions parcials, conforme a les normes que aprove basades en criteris d'igualtat, a les candidatures i candidats a claustre constituent de la Universitat Miguel Hernández d'Elx, a efectes de cobertura de despeses justificades, que seran limitades per la Junta Electoral, per a realització de propaganda durant els dies de campanya electoral. Igualment autoritzarà la utilització de mitjans de difusió propis de la Universitat Miguel Hernández d'Elx, la reserva de locals, i el pagament de la manutenció de migdia en la data de les eleccions per als membres titulars de les meses electorals.
  
Article 17. Paperetes i sobres electorals
  
1. La Junta Electoral, amb anterioritat a l'inici de la campanya electoral, aprovarà el model oficial de les paperetes i sobres corresponents a cada circumscripció i grup claustral, procurant que siga visible la diferenciació de paperetes i sobres per als distints grups claustrals, però igual per a totes les circumscripcions electorals. La resolució aprovant el model oficial de paperetes i sobres es publicarà en els taulers d'anuncis de tots els centres i dependències de la Universitat Miguel Hernández d'Elx i en els seus mitjans de difusió.
  
2. Les paperetes electorals inclouran, per a cada grup claustral i circumscripció, les següents indicacions:
  
a) La circumscripció i el grup claustral a què corresponen.
  
b) Totes les candidatures que es presenten, ordenades per data de presentació, de la més antiga a la més recent, contenint el nom i cognoms dels candidats inclosos segons l'orde de col·locació en la candidatura. Al cap de la relació de candidats s'inclouran, si és procedent, la denominació, la sigla i el símbol de la candidatura.
  
c) Una casella en blanc a l'esquerra del nom i cognoms de tots i cada un dels candidats perquè els electors marquen amb una creu els candidats de la seua preferència.
  
3. La Junta Electoral de la Universitat Miguel Hernández d'Elx garantirà la disponibilitat de paperetes i sobres de votació en cada una de les meses electorals en nombre suficient, que hauran d'estar en poder seu almenys una hora abans del moment en què haja d'iniciar-se la votació.
  
4. Els representants de les candidatures podran sol·licitar sobres i paperetes de la Junta Electoral, que les posarà a la seua disposició.
  
Article 18. Meses electorals
  
1. La Junta Electoral determinarà el nombre i la localització de les meses electorals. Les meses electorals corresponents a les circumscripcions departamentals es constituiran en els campus en què s'ubique la direcció dels diferents Departaments. Les meses disposaran, degudament identificades, d'una urna per a cada un dels grups claustrals dels departaments que li corresponguen. Es constituiran, a més, una o més meses, en cada un dels campus que componen la universitat, per a les circumscripcions úniques i les de Facultat i Escola ubicades en estos, que disposaran, degudament identificades, de les urnes necessàries per a cada un dels grups claustrals i circumscripció que els corresponguen.
  
2. Cada mesa electoral estarà composta per tres membres titulars: el president, el secretari i un vocal, i un interventor proposat per cada candidatura dels que s'acrediten davant de la Junta Electoral d'acord amb les normes i terminis que es dicten per ella, que en tot cas hauran d'estar censats en la mesa electoral en què intervinguen.
  
3. Els components de les distintes meses seran designats per mitjà d'un sorteig organitzat per la Junta Electoral entre els electors pertanyents a cada sector censats en cada mesa, de la següent forma:
  
- El president serà insaculat entre els membres dels grups claustrals assenyalats en l'apartat a) de l'article 2.3.
  
- El vocal serà insaculat entre els membres del grup claustral c) i d) assenyalat en l'article 2.3.
  
- El secretari serà insaculat entre els membres del grup claustral e) dels assenyalats en l'article 2.3.
  
4. Immediatament després de la publicació del cens definitiu, la Junta Electoral procedirà a efectuar els sortejos necessaris per a la constitució de les diferents meses electorals. La Junta Electoral adoptarà, si és procedent, les mesures necessàries per a la correcta constitució de les meses electorals.
  
5. El sorteig serà anunciat públicament en els taulers d'anuncis dels centres i dependències de la universitat amb caràcter previ, al qual podrà assistir qualsevol membre de la comunitat universitària que ho desitge. Se sortejaran també dos suplents per cada càrrec. Del sorteig quedaran exclosos els membres de la Junta Electoral i els membres del personal docent i investigador a temps parcial, a més dels que es presenten com a candidats. El resultat d'este sorteig serà publicat oportunament per la Junta Electoral als taulers d'anuncis dels centres i dependències de la universitat, que notificarà igualment als interessats la seua condició de membre de la mesa i qualitat corresponent.
  
6. Els membres de les meses electorals podran renunciar per motius degudament justificats, en este cas la Junta Electoral disposarà, si admet la causa, que ocupe el seu lloc el suplent. Igual es resoldrà en el cas que el dia de la votació algun membre de la mesa no acudisca al seu lloc.
  
7. La Junta Electoral enviarà als presidents de les meses electorals les seues llistes d'electors segons el cens electoral, així com una còpia de les candidatures proclamades en les corresponents circumscripcions electorals i la relació dels interventors acreditats.
  
8. A les 8 hores del dia assenyalat per a la votació, es constituirà la mesa electoral sempre que estiguen presents tots els membres titulars o suplents, i s'alçarà acta de la dita constitució pel secretari. A les 8.30 hores, el president obrirà el segell de l'urna o urnes corresponents i disposarà l'inici de la votació. Durant el transcurs de la votació hauran d'estar presents, com a mínim, dos dels membres de la mesa electoral.
  
9. Només el president o qui momentàniament el substituïsca podrà introduir el vot en l'urna, comprovant prèviament la identitat de l'elector, que l'elector vota en la circumscripció electoral i mesa a què ha sigut adscrit pel cens electoral, que el vot s'introduïx en l'urna que correspon al seu grup claustral, i que s'introduïx un únic sobre tancat.
  
Article 19. Votació
  
1. El dret al vot per a l'elecció del claustre constituent serà personal i intransferible. La Junta Electoral de la Universitat Miguel Hernández d'Elx garantirà el caràcter secret del vot. En qualsevol cas, els electors acreditaran la seua condició per mitjà del seu document nacional d'identitat o qualsevol altre equivalent.
  
2. Els electors únicament podran depositar un sobre amb una papereta de votació, i només en la mesa electoral que els corresponga, en l'urna que els estiga destinada d'acord amb la seua pertinença al grup claustral de la comunitat universitària assenyalat en l'article 2.3 i a la circumscripció que li corresponga.
  
3. En la papereta de votació de la seua circumscripció i grup claustral, els electors podran assenyalar amb una creu en la casella corresponent un nombre màxim de candidats igual al nombre de llocs totals a cobrir per la dita circumscripció i grup claustral, triats entre les diferents candidatures presentades.
  
4. La votació es desenrotllarà el dia fixat, de 8.30 a 18.30 hores ininterrompudament. Eixe dia serà considerat no lectiu a tots els efectes.
  
5. Per a garantir a tots els electors l'exercici del dret al vot, la Junta Electoral, en els deu dies següents a la seua constitució, establirà els terminis i el procediment per a l'exercici del vot anticipat. El sobre contenint la papereta de votació serà depositat personalment per l'elector davant de la Junta Electoral en sobre tancat. A este vot només tindran dret els electors que hagen d'estar absents el dia de la votació per raons que donen lloc a permís o llicència oficials o altres motius anàlegs degudament justificats, o els components de meses electorals que hagen d'exercir el seu dret al vot en mesa distinta de la que els correspon pel cens, i ho sol·liciten per escrit com a màxim quinze dies abans de la celebració de les eleccions. Els vots seran remesos oficialment als presidents de les corresponents meses electorals abans de l'inici de la votació.
  
6. Per a facilitar a tots els membres de la comunitat universitària l'exercici del seu dret al vot, la Junta Electoral habilitarà, durant el dia de la votació, un servici de transport gratuït entre els diversos campus.
  
Article 20. Emissió de vots vàlids
  
1. A les 18.30 hores del dia assenyalat per a la votació, els presidents de cada mesa electoral anunciaran que conclou la votació, i permetran que voten els electors que es troben en eixe moment en el local o en l'accés. A continuació s'introduiran els sobres corresponents als vots anticipats remesos per la Junta Electoral i, si és procedent, votaran els membres de la mesa i els interventors. Finalment es procedirà a obrir les urnes, i s'efectuarà el recompte dels vots ordenadament.
  
2. Es consideraran vots nuls totes aquelles paperetes que continguen anotacions que permeten identificar l'elector, que no facen identificable algun o alguns dels membres elegits, o que continguen qualsevol frase, paraula o ratllada. També es declararà la nul·litat del vot en el cas que el sobre tancat continga més d'una papereta, que la papereta continga un nombre de candidats marcats per l'elector superior al màxim establit en l'article 7 o continga una papereta que no s'ajuste al model aprovat per la Junta Electoral. Tots els altres seran declarats vots vàlids.
  
3. Es consideraran vots en blanc els sobres que no continguen cap papereta o en què no figure marcat cap candidat.
  
Article 21. Actes i reclamacions
  
1. Cada secretari de mesa electoral estendrà l'acta de votació on constarà el nombre de vots emesos per cada grup claustral dels assenyalats en l'article 2.3, el nombre de vots obtinguts per cada candidat i els vots emesos en blanc i nuls, que seran firmades per tots els seus membres i tramitades immediatament al president de la Junta Electoral. En cada acta es farà constar també el nombre de votants censats en la mesa electoral i el nombre de votants efectius.
  
2. Els interventors podran fer constar en l'acta les incidències que consideren oportú mencionar.
  
3. La Junta Electoral facilitarà a cada mesa electoral els impresos de les actes que han d'omplir.
  
4. Les paperetes corresponents als vots nuls, així com aquelles sobre les quals algun membre de la mesa o interventor formule en acta alguna objecció, seran adjuntades a l'acta, firmades pel president i secretari de la mesa.
  
Article 22. Proclamació i acreditació
  
1. La Junta Electoral és la competent per a realitzar l'escrutini general i la proclamació dels candidats electes, que serà públic i s'iniciarà en les vint-i-quatre hores següents a la finalització de la votació, en el lloc i hora que a l'efecte establisca la Junta Electoral i que haurà d'anunciar-se de forma anticipada i pública. Per a això se seguirà el següent procediment:
  
a) A partir de les actes de votació rebudes de les meses electorals i de l'acta dels vots emesos anticipadament, la Junta Electoral efectuarà el recompte total dels vots, i atribuirà els llocs claustrals als candidats que hagen obtingut nombre més gran de vots per grup claustral i circumscripció. En el cas de produir-se empat entre el nombre de vots obtinguts per dos o més candidats, s'adjudicaran els llocs claustrals per sorteig.
  
b) S'estendrà acta de l'escrutini en dos exemplars que serà subscrita pel president i el secretari de la Junta Electoral i contindrà menció expressa del nombre d'electors, dels vots vàlids, dels vots nuls, dels vots en blanc i dels vots obtinguts per tots i cada un dels candidats presentats en les distintes circumscripcions. En ella es ressenyaran també les protestes i reclamacions produïdes i les resolucions adoptades sobre elles.
  
c) Tot seguit, la Junta Electoral estendrà acta de proclamació d'electes, que contindrà la seua relació nominal.
  
d) La Junta Electoral, finalitzada la sessió d'escrutini, procedirà a la publicació en els taulers d'anuncis dels centres i dependències universitàries dels resultats per circumscripcions, sense perjuí dels recursos contra la proclamació d'electes.
  
2. Per la Junta Electoral s'entregaran còpies certificades de l'acta de proclamació d'electes als representants de les candidatures que ho sol·liciten. Així mateix, s'expediran als electes credencials de la seua proclamació. La Junta podrà acordar que els certificats i credencials siguen remesos immediatament als interessats a través del representant de la candidatura.
  
3. Si en qualsevol moment es produïra renúncia, incapacitat o mort d'un candidat proclamat electe, el lloc serà automàticament assignat al candidat no electe següent per nombre de vots, si n'hi ha.
  
4. En el cas que el nombre de candidats presentats per grup claustral i circumscripció és inferior al nombre de llocs claustrals que corresponen al dit grup claustral i circumscripció, els llocs quedaran vacants.
  
TÍTOL VI
  
Claustre constituent i elaboració d'estatuts
  
Article 23. Celebració del primer claustre constituent
  
1. En el lloc, data i hora fixats en la convocatòria d'eleccions, prèvia notificació individualitzada a cada claustral amb 72 hores d'antelació, se celebrarà el primer claustre constituent de la Universitat Miguel Hernández d'Elx. El claustre estarà presidit pel rector-president que fixarà l'orde del dia, i actuarà com a secretari d'este el secretari general de la universitat.
  
2. La pertinença al claustre s'acreditarà pels candidats electes per mitjà de l'exhibició davant del secretari general del certificat de proclamació expedit per la Junta Electoral.
  
Article 24. Elaboració d'Estatuts
  
1. Una vegada aprovada la proposta d'estatuts pel claustre constituent en el termini de nou mesos des de la seua constitució, el rector de la universitat proposarà la seua aprovació al Govern Valencià, adjuntant el certificat de l'acta de la sessió del claustre constituent en què va ser aprovada la proposta d'estatuts que inclourà el text dels estatuts en les versions corresponents a cada una de les llengües oficials de la Comunitat Valenciana.
  
2. El Govern Valencià, previ dictamen del Consell Jurídic Consultiu de la Comunitat Valenciana, procedirà a l'aprovació dels Estatuts de la Universitat Miguel Hernández d'Elx en el termini de tres mesos des de la seua remissió pel rector. En el cas que el Govern Valencià aprecie l'existència d'objeccions de legalitat en la proposta aprovada pel claustre constituent, les comunicarà al rector perquè el claustre constituent procedisca a la seua esmena en el termini de dos mesos, i una vegada efectuat procedirà de nou a elevar-los al Govern Valencià per a la seua aprovació.
  
3. Si transcorregut el termini assenyalat en el punt 2 d'este article no s'haguera procedit a l'esmena de les objeccions de legalitat que s'hagueren formulat pel Govern Valencià, previ dictamen del Consell Jurídic Consultiu de la Comunitat Valenciana, el Govern Valencià procedirà a l'aprovació dels Estatuts de la Universitat Miguel Hernández de l'Elx amb una redacció adequada a l'ordenament jurídic vigent dels preceptes afectats per la tatxa d'il·legalitat.


Còpia Permalink ELI